2021. gada 23. janvārī

**Šici izcīna sudrabu Eberspacher Pasaules kausa astotajā posmā**

Sestdien, 23. janvārī Eberspacher Pasaules kausa astotais posms plkst. 10.05 iesākās ar divvietīgo ekipāžu startiem, kur starp 24 duetiem trīs Latvijas ekipāžas: Oskars Gudramovičš/Pēteris Kalniņš, Mārtiņš Bots/Roberts Plūme, kā arī Eiropas čempioni un Latvijas titulētākais duets – Andris Šics/Juris Šics.

2020./21. gada sezonas atklāšanas sacensībās Insbrukā, Austrijā, kas norisinājās no 2020. gada 28. līdz 29. novembrim, labāko no rezultātiem pamatsacensībās izdevās parādīt daudzsološajiem Mārtiņam Botam/Robertam Plūmem, izcīnot 8. vietu. Savukārt BMW Sprinta Pasaules kausa pirmajā posmā Šics/Šics parādīja lielisku sniegumu trasē un izcīnīja vietu uz goda pjedestālā trešā pakāpiena.

Pirmajā braucienā labāko rezultātu – 39.780 sekundes uzrādīja Mārtiņš Bots/Roberts Plūme, ierindojoties ceturtajā vietā. Tūlīt aiz viņiem, piektajā pozīcijā – tautieši brāļi Šici, Botam/Plūmem piekāpjoties vien par 0.002 sekundēm. Savukārt Oskaram Gudramovičam/Pēterim Kalniņam finiša laiks 39.933 sekundes un desmitā vieta.

Otrajā braucienā Andrim Šicam/Jurim Šicam labākais finiša laiks – 39.717 sekundes un divu braucienu summā izcīnīta sudraba medaļa. Pirmie – itāļi Rīders/Rastners *(Rieder/Rastner),* kas pirmajā braucienā finišēja 39.677 sekundēs, bet otrajā braucienā – 39.759 sekundēs, kas divu braucienu summā – 1:19.436 minūtes garantēja uzvaru. Trešie, uzvarētājiem piekāpjoties vien par 0.085 sekundēm, mājinieki Štojs/Kollers *(Steu/Koller).*

Tūlīt aiz goda pjedestāla, ceturtajā vietā - jaunākā Latvijas ekipāža Mārtiņš Bots/Roberts Plūme, abus braucienus veicot ar ceturto ātrāko laiku [+0.116]. Savukārt, trešā Latvijas ekipāža – Gudramovičš/Kalniņš divu braucienu summā izcīnīja 10. vietu.

Plkst. 12.45 Eberspacher Pasaules kausa astotā posma pirmā sacensību diena turpināsies ar vīru sacensībām, kurās Latvijas valstsvienību pārstāvēs atlēti: Gints Bērziņš, Riks Kristens Rozītis un Artūrs Dārznieks.

Latvijas Nacionālās kamaniņu sporta izlases startiem seko līdzi tiešraidē Helio un Shortcut kanālā Best4Sport TV.

Sestdiena, 23. janvāris

12.45 1. brauciens – Vīri

14.20 2. brauciens – Vīri

Svētdiena, 24. janvāris

09.55 1. brauciens – Sievietes

11.20 2. brauciens – Sievietes

12.45 BMW Sprinta kauss – Vīri

13.30 BMW Sprinta kauss – Sievietes

14.05 BMW Sprinta kauss – Divvietīgās ekipāžas

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456